Муратбеков Акылбек

Муратбеков Акылбек (1932-жылы туулган, азыркы Чүй облусу, Аламүдүн району, Байтик кыштагы – 2001, ошол эле жер) – экономика илимдеринин доктору (1986), КРдин маданиятка эмгек сиңирген ишмери (1993). 1954-жылы К. И. Скрябин атындагы КАЧИни бүткөн. 1963–82-жылы Кыргыз ССР ИАнын Экономика интунда илимий кызматкер, 1982–84-жылы Кыргызстан айыл чарба өндүрүшүн уюштуруу жана экономика ИИИде директордун орун басары, 1984–86-жылы Кыргыз ССР Айыл чарба министрлигинин илим жана пропаганда башкы башкармалыгынын начальниги, 1986жылдан Экономика ИИИде бөлүм башчы болуп иштеген. КРдин Шахмат федерациясынын төрагасы (1970-жылдан). Эмгектери илимий техникалык прогресстин шартында айыл чарба өндүрүшүнүн экономикалык натыйжалуулугун жогорулатууга арналган. Ал 50дөн ашык илимий эмгектин (5 монография, а. и. 3 авторлош) автору. Анын демилгеси менен Фрунзеде (азыркы Бишкек) шаардык шахмат клубу ачылып, 1980-жылдардын башында шахмат бча СССРдин чемпионаты өткөн. Шахмат боюнча дүйнөнүн чемпиондору М. Таль, Т. Петросян, А. Карпов, Г. Каспаров, М. Чибурданидзе, Н. Иосилиани жана башкалар. Кыргызстанга келип, тажрыйба бөлүшкөн. 
Категория: Инсандар
Колдонулган адабияттар
 “Кыргызстан” улуттук энциклопедиясы: 5-том. Башкы редактору Асанов Ү. А. К 97. Б.: Мамлекеттик тил жана энциклопедия борбору, 2014. илл. ISBN 978 9967-14-111 -7